b'\n_START_ARTICLE_\nTrumpettiahvenet\n_START_SECTION_\nTaksonomia\n_START_PARAGRAPH_\nTrumpettiahveniin kuuluu l\xc3\xa4hteest\xc3\xa4 riippuen 3\xe2\x80\x935 sukua ja 9\xe2\x80\x9312 lajia. Trumpettiahvenet ovat l\xc3\xa4heist\xc3\xa4 sukua naamioahvenille (Cheilodactylidae) ja molekyylifylogeneettisten ja morfologisten tutkimusten perusteella osa naamioahveniin luokitelluista lajeista saattaa kuulua trumpettiahvenien heimoon. Esimerkiksi er\xc3\xa4\xc3\xa4t tutkijat sijoittavat trumpettiahveniin suvut Acantholatris ja Nemadactylus, jotka usein luokitellaan naamioahveniin.\n_START_SECTION_\nAnatomia\n_START_PARAGRAPH_\nRuumiinmuodoltaan trumpettiahvenet ovat pitk\xc3\xa4nomaisia kaloja. Kaloilla on pitk\xc3\xa4 ja hyvin piikik\xc3\xa4s selk\xc3\xa4ev\xc3\xa4 ja selk\xc3\xa4ev\xc3\xa4n keskell\xc3\xa4 on syv\xc3\xa4 lovi, joka jakaa selk\xc3\xa4ev\xc3\xa4n piikikk\xc3\xa4\xc3\xa4seen ja pehmytruotoiseen osaan. Pyrst\xc3\xb6ev\xc3\xa4 on lajeilla haarautunut ja vatsa- ja rintaev\xc3\xa4t ovat pienehk\xc3\xb6t. Trumpettiahventen suu on melko pienikokoinen ja hampaat ovat pienet ja ter\xc3\xa4v\xc3\xa4t.'